Document ID: 32014R0359

REGOLAMENT TA' IMPLIMENTAZZJONI TAL-KUMMISSJONI (UE) Nru 359/2014
tad-9 ta' April 2014
li jemenda l-Anness V tar-Regolament (KE) Nru 136/2004 f'dak li għandu x'jaqsam mal-lista tal-pajjiżi msemmija fl-Artikolu 9 tiegħu
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (1), u b mod partikolari l-Artikolu 19(1) tagħha,
Billi:
(1)
Id-Direttiva tal-Kunsill 97/78/KE tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fl-Unjoni minn pajjiżi terzi.
(2)
L-Artikolu 19(1) ta' dik id-Direttiva jipprovdi li l-Kummissjoni għandha tfassal lista tal-prodotti tal-pjanti li għandhom isirulhom il-verifiki veterinarji fuq il-fruntiera u lista tal-pajjiżi terzi li jistgħu jiġu awtorizzati jesportaw dawk il-prodotti tal-pjanti lill-Unjoni.
(3)
Għaldaqstant, l-Anness IV tar-Regolament tal-Kummissjoni (KE) Nru 136/2004 (2) jelenka l-ħuxlief u t-tiben bħala prodotti tal-pjanti li għandhom isirulhom il-verifiki veterinarji fuq il-fruntiera filwaqt li l-Parti I tal-Anness V ta' dak ir-Regolament telenka l-pajjiżi li l-Istati Membri huma awtorizzati jimpurtaw il-ħuxlief u t-tiben minnhom.
(4)
Ir-Regolament (KE) Nru 136/2004 kien adottat qabel id-dħul fis-seħħ tat-Trattat tal-Adeżjoni tal-2003. Il-Parti II tal-Anness V tar-Regolament (KE) Nru 136/2004 fiha lista tal-Istati tal-adeżjoni li kienet rilevanti sat-30 ta' April 2004. Għalhekk, m'għadx hemm il-bżonn li tinżamm il-Parti II tal-Anness V u li l-Anness V jibqa' maqsum f'żewġ partijiet.
(5)
Għal raġunijiet ta' ċarezza, il-kodiċijiet ISO tal-pajjiżi għandhom jiżdiedu fl-Anness V.
(6)
Is-Serbja dan l-aħħar talbet l-awtorizzazzjoni biex tesporta l-ħuxlief u t-tiben lill-Unjoni.
(7)
Ir-Regolament tal-Kummissjoni (UE) Nru 206/2010 (3) jelenka lis-Serbja bħala pajjiż minn fejn il-kunsinni tal-laħam frisk tal-bovini, l-ovini u l-kaprini u tas-solipedi domestiċi jistgħu jiġu importati lill-Unjoni.
(8)
Għalkemm l-ungulati ħajjin mis-Serbja ma jistgħux jiddaħħlu fl-Unjoni, il-ħuxlief u t-tiben jistgħu jingħataw permess billi s-sitwazzjoni żoosanitarja fis-Serbja ma tippreżentax riskju ta' tixrid tal-mard tal-annimali infettuż jew li jittieħed minħabba dawn il-prodotti tal-pjanti, li setgħu ġew f'kuntatt ma' annimali ħajjin.
(9)
Għaldaqstant, ir-Regolament (KE) Nru 136/2004 għandu jiġi emendat skont dan.
(10)
Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness V tar-Regolament (KE) Nru 136/2004 se jeħodlu postu l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-9 ta' April 2014.

Labels: 3
18
6